Diari Oficial de la Generalitat Valenciana


Sumari del DOGV 4893, del 29-11-2004 (2004/11833)

ORDRE de 12 de novembre de 2004, de la Conselleria de Territori i Habitatge, per la qual es convoquen ajudes al finançament de les despeses corrents de funcionament i divulgació de les entitats declarades agents col·laboradors de la Xarxa d'Oficines d'Infohabitatge Solidari, per a l'exercici 2005.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4893

Data del DOGV
:   29-11-2004

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2004/11781


Data del document
:   12-11-2004

Organisme emissor
:   Conselleria de Territori i Habitatge

Tipus de document
:   Ordre

Anàlisi jurídica

 Descriptors 

:   * suport econòmic
    * administració local
    * societat sense fins de lucre
    * oficina d'informació
    * habitatge social

ORDRE de 12 de novembre de 2004, de la Conselleria de Territori i Habitatge, per la qual es convoquen ajudes al finançament de les despeses corrents de funcionament i divulgació de les entitats declarades agents col·laboradors de la Xarxa d'Oficines d'Infohabitatge Solidari, per a l'exercici 2005. [2004/X11748]
  
Per Ordre de 30 d'abril del 2003 de la Conselleria de Benestar Social (DOGV de 15.05.2003) es constitueix la Xarxa d'Oficina d'Infohabitatge Solidari.
  
El Decret 131/2004, de 27 d'agost (DOGV de 30.08.2004), del Consell de la Generalitat, va determinar el nombre i la denominació de les conselleries en què s'organitza l'administració de la Generalitat, i el Decret 8/2004, de 3 de setembre (DOGV de 06.09.2004), del president de la Generalitat assigna les competències a les conselleries.
  
És la Conselleria de Territori i Habitatge la que té assignades les competències en matèria d'habitatge, i el Reglament orgànic i funcional de la referida conselleria ha estat aprovat pel Decret 119/2003, d'11 de juliol (DOGV de 14.07.2003) del Consell de la Generalitat, el qual determina les funcions que en matèria d'habitatge, tant en l'aspecte general com més social, farà la Direcció General d'Habitatge i Projectes Urbans.
  
La mesura iniciada amb la creació de la xarxa, i aprovada pel Consell, comporta una acció innovadora i solidària de la Generalitat Valenciana, per a vincular la política d'habitatge amb la integració d'aquells col·lectius socials més desfavorits tendent a intensificar les polítiques d'inclusió i sostenibilitat social.
  
Això no obstant, des del que és la mateixa definició de les mesures relatades s'és conscient de la necessària col·laboració i implicació entre aquells sectors que es troben en estret contacte amb els referits col·lectius socials més desfavorits, com ara corporacions locals i entitats privades sense ànim de lucre.
  
Aquesta implicació i voluntat de col·laboració es materialitza en les mateixes sol·licituds d'accedir a la xarxa com a agent col·laborador mitjançant un compromís de prestació de servei integral d'assessorament, informació i intermediació social, en matèria d'habitatge solidari.
  
Com a mostra de la voluntat demostrada en les distintes actuacions en matèria d'integració social, s'estableix una línia de subvenció específica que permeta coadjuvar a les despeses corrents que la implementació d'aquest nou servei puga comportar als distints agents col·laboradors.
  
Per tot això, fent ús de les facultats atribuïdes per l'article 35 de la Llei 5/1983, de 30 de desembre, del Govern Valencià, i l'article 47 del Text refós de la Llei d'hisenda pública de la Generalitat Valenciana,
  
ORDENE
  
Primer
  
Establir un règim de subvencions destinades a sufragar les despeses corrents de funcionament i divulgació de les entitats declarades agents col·laboradors de la Xarxa d'Oficines d'Infohabitatge Solidari, per a l'exercici 2005. Aquestes ajudes s'estableixen a càrrec del capítol IV de la secció 14, Conselleria de Territori i Habitatge; servei 02, Secretaria Autonòmica; centre gestor 02, Direcció General d'Habitatge i Projectes Urbans; programa 431,20; línia T4874000.
  
La dotació de la línia serà la que figure en la corresponent llei de pressupostos i l'import global màxim destinat a la subvenció es farà públic mitjançant una ordre de la Conselleria de Territori i Habitatge.
  
La Direcció General d'Habitatge i Projectes Urbans podrà reservar un màxim del 15% de l'import global de les ajudes (fase B) per a les sol·licituds que puguen presentar entitats o institucions que hagen sigut declarades agents per una resolució de data posterior a la finalització del termini de presentació de sol·licituds establit per a la fase A de la present convocatòria.
  
Segon
  
Aprovar les bases per les quals es regirà aquest règim i el model d'instància que figuren com a annex a la present ordre.
  
Tercer
  
La convocatòria de les ajudes, establida per la present ordre de caràcter general, es tramitarà pel procediment anticipat, d'acord amb l'Ordre de 26 de setembre de 1994, de la Conselleria d'Economia i Hisenda; per la qual cosa la concessió estarà condicionada a l'existència, en el pressupost de l'exercici següent, de crèdit suficient i adequat.
  
Quart
  
En tot allò no regulat en la present ordre s'aplicarà el que disposa el Decret Legislatiu de 26 de juny de 1991, de la Generalitat Valenciana, pel qual s'aprova el Text refós de la Llei d'hisenda pública de la Generalitat Valenciana.
  
DISPOSICIONS FINALS
  
Primera
  
Es delega el director general d'Habitatge i Projectes Urbans per a la facultat de concedir aquestes ajudes i se li autoritza perquè dicte les resolucions necessàries per al desenvolupament i l'execució d'aquesta ordre.
  
Segona
  
La present ordre entrarà en vigor l'endemà de la publicació en el Diari Oficial de la Generalitat Valenciana.
  
Tercera
  
Contra la present ordre, que posa fi a la via administrativa, es pot interposar recurs contenciós administratiu en el termini de dos mesos, comptadors des de l'endemà de la publicació en el Diari Oficial de la Generalitat Valenciana, davant la sala contenciosa administrativa del Tribunal Superior de Justícia de la Comunitat Valenciana, de conformitat amb el que disposa l'article 10 i concordants de la Llei 29/1998, de 13 de juliol, reguladora de la Jurisdicció contenciosa administrativa.
  
Tot això sense perjudici de la interposició del recurs potestatiu de reposició en el termini d'un mes des de l'endemà de la publicació, d'acord amb el que disposen els articles 116 i 117 de la Llei 30/1992, de 26 de novembre, de Règim jurídic de les administracions publiques i del procediment administratiu comú, modificada per la Llei 4/1999, de 13 de gener.
  
València, 12 de novembre de 2004
  
El conseller de Territori i Habitatge,
  
RAFAEL BLASCO CASTANY
  
ANNEX
  
Bases de la convocatòria
  
Primera. Beneficiaris
  
Podran ser beneficiaris aquelles entitats o institucions que hagen sigut declarades agents col·laboradors de la Xarxa Valenciana d'Infohabitatge Solidari, de conformitat amb el que estableix l'Ordre de 30 d'abril del 2003 per la qual es crea la Xarxa d'Oficines Infohabitatge Solidari. (DOGV núm. 4500, de 15.05.2003).
  
Segona. Objecte de les ajudes
  
1. L'objecte d'aquestes ajudes és col·laborar en les despeses corrents i de funcionament dels agents col·laboradors de la Xarxa Valenciana d'Infohabitatge Solidari.
  
2. Podran subvencionar-se les despeses següents:
  
a) Despeses de personal del personal que preste el servei de forma habitual i pel temps de la jornada que es dedique a aquest.
  
b) Despeses de material divulgatiu de les distintes actuacions en l'àmbit de la imatge de la Xarxa Valenciana d'Infohabitatge Solidari.
  
c) Despeses de funcionament de local en què es faça la prestació del servei. En el cas que aquest es compartisca amb una altra activitat es determinarà la quantia de forma proporcional a l'espai i temps en què es preste el servei. Les despeses subvencionables seran aquelles necessaries per al funcionament correcte del servei com ara aigua, llum, telèfon, neteja, etc.
  
d) Qualsevol altra despesa corrent o de funcionament sempre que repercutisca en el servei objecte de subvenció que presta el beneficiari.
  
3. Les ajudes que es concedisquen a l'empara de la present ordre tindran la consideració de subvencions a fons perdut.
  
Tercera. Quantia de les subvencions
  
Les ajudes en cap cas podran superar l'import màxim de 30.000 € per agent col·laborador, ni ser superiors al 100% de les despeses que es justifiquen. L'import definitiu d'aquesta subvenció es fixarà per a cada sol·licitant en la corresponent resolució de concessió de la subvenció.
  
L'import de les subvencions regulades en aquestes bases en cap cas podran ser de tal quantia que, aïlladament o en concurrència amb altres subvencions o ajudes d'altres administracions públiques o ens públics o privats, supere el cost de l'activitat que ha de desenvolupar el beneficiari.
  
Quarta. Sol·licituds i documentació
  
1. Les sol·licituds per a l'obtenció de les ajudes regulades en la present ordre s'hauran de formalitzar en instància degudament emplenada, segons el model adjunt 12455
  
2. Les sol·licituds hauran d'acompanyar-se dels documents que a continuació s'allisten.
  
a) Programa d'activitats objecte de la subvenció, especificant l'àmbit territorial d'actuació, com també el període en què s'ha de realitzar l'activitat objecte d'ajuda.
  
b) Mitjans materials i humans que s'utilitzaran per a la prestació del servei, amb el contingut que s'indica en el model que s'acompanya a aquesta ordre.
  
c) Imprés d'alta de tercers per a pagaments de la Generalitat Valenciana, segons el model adjunt.
  
d) Declaració relativa a les ajudes rebudes per a les mateixes activitats de qualsevol altra administració o ens públic o privat, segons model adjunt 27430.
  
3. Les entitats locals hauran de presentar el certificat de l'acord per a sol·licitar aquestes ajudes adoptat per l'òrgan competent de l'entitat local, com també el certificat de l'interventor o del secretari interventor o òrgan competent que acredite l'existència de crèdit o compromís d'habilitar-lo, si hi ha compromís de contribuir al finançament.
  
4. Les entitats privades sense ànim de lucre, a més dels documents indicats en els punts anteriors que els siguen d'aplicació, hauran de presentar:
  
1. DNI o passaport del representant legal de l'entitat, com també acreditació de la seua representació legal.
  
2. Targeta del CIF de l'entitat.
  
3. Certificat de l'acta on conste l'acord de l'entitat de sol·licitar les ajudes i facultar el representant d'aquesta per a efectuar la sol·licitud.
  
4. Escriptura de constitució de l'entitat, com també estatuts fundacionals amb les successives modificacions, si escau. Així mateix, hauran d'adjuntar el certificat expedit pel Registre d'Associacions de la Generalitat Valenciana.
  
Tota la documentació sol·licitada que no siga original haurà de ser compulsada.
  
5. Quan els documents exigits ja estiguen en poder de la Conselleria de Territori i Habitatge, el sol·licitant podrà acollir-se al dret establit en l'article 35. f de la Llei 30/1992, de 26 de novembre, de règim jurídic de les administracions públiques i del procediment administratiu comú, sempre que s'indique la data i l'òrgan o dependència en què van ser presentats o, si és el cas, emesos, quan no hagen transcorregut mes de cinc anys des de la finalització del procediment corresponent.
  
Cinquena. Lloc i termini de presentació
  
1. Les sol·licituds de les ajudes dirigides al director general d'Habitatge i Projectes Urbans s'hauran de presentar al Registre General de la Conselleria de Territori i Habitatge situat al carrer de Francesc Cubells, núm 7; i als serveis territorials de la Conselleria a les províncies d'Alacant, Av Aguilera núm. 1; de Castelló Av. del Mar, núm. 16 i de València, carrer de Gregori Gea, 27 o per qualsevol dels mitjans establits en l'article 38.4 de la Llei 30/1992, de 26 de novembre, de règim jurídic de les administracions públiques i del procediment administratiu comú (BOE núm. 285, de 27.11.1992).
  
2. En cas d'enviament per correu certificat, la presentació de la documentació en l'oficina de correus corresponent haurà de fer-se d'acord amb el que disposa l'article 39 del Reial Decret 1829/1999, de 31 de desembre, en sobre obert, a fi que l'exemplar destinat a la Conselleria de Territori i Habitatge siga datat i segellat abans de ser certificat. En el cas que la sol·licitud no estiga datada i segellada per l'oficina de correus corresponent, s'entendrà com a data vàlida de presentació aquella que aparega en l'entrada de registre de la Conselleria de Territori i Habitatge.
  
3. El termini per a la presentació de sol·licituds serà el següent:
  
Fase A: per a totes aquelles entitats o institucions que en la data de publicació d'aquesta ordre en el Diari Oficial de la Generalitat Valenciana ja tinguen la condició d'agent de la Xarxa d'Oficines d'Infohabitatge Solidari, el termini serà de dos mesos des de l'endemà de la publicació de la present ordre en el Diari Oficial de la Generalitat Valenciana.
  
Fase B: Per a les entitats o institucions que siguen reconegudes com a agents integrants de la Xarxa d'Oficines d'Infohabitatge Solidari amb data posterior a la publicació d'aquestes ajudes en el Diari Oficial de la Generalitat Valenciana, el termini serà des de la data de la resolució que les reconega com a tals i fins al 15 de setembre del 2005.
  
Sisena. Valoració i tràmit
  
1. Rebudes les sol·licituds, la Direcció General d'Habitatge i Projectes Urbans de la Conselleria de Territori i Habitatge, a través d'una comissió tècnica, composta per tècnics de la mateixa conselleria, les verificarà i realitzarà les actuacions, d'ofici, que considere necessàries per a la determinació, el coneixement i la comprovació de les dades per raó de les quals s'ha de pronunciar la resolució.
  
Quan la sol·licitud no reunisca els requisits o no s'hi adjunte la documentació que d'acord amb aquesta ordre resulte exigible, es notificarà a l'interessat la causa que impedeix la continuació del procediment i se li requerirà perquè en el termini de 10 dies esmene la falta o presente els documents preceptius, amb indicació que si no ho fa així, se li tindrà per desistit de la seua petició, prèvia resolució d'arxiu que serà dictada pel director general d'Habitatge i Projectes Urbans, en els termes previstos en l'article 42 de la Llei 30/1992, de 26 de novembre, de règim jurídic de les administracions publiques i del procediment administratiu comú, modificada per la Llei 4/1999, tot això de conformitat amb el que preveu l'article 71 de la referida norma.
  
2. Les sol·licituds es prioritzaran d'acord amb el que disposa la base setena d'aquesta convocatòria.
  
3. La comissió tècnica elevara al director general una proposta de resolució indicant, per a cada sol·licitud acceptada, l'activitat objecte de la subvenció, el cost previst i l'import d'aquesta. Per a les sol·licituds no acceptades s'especificaran degudament les raons de denegació.
  
Setena. Criteris de valoració
  
1. Com a criteris generals de valoració es tindrà en compte:
  
A) L'àmbit d'actuació sobre el qual actua l'agent col·laborador. L'entitat sol·licitant haurà de presentar una declaració sobre l'àmbit territorial que està disposada a cobrir atenent les seues disponibilitats.
  
B) Els mitjans humans i materials que destinarà per a la correcta prestació del servei. En aquest sentit quan s'alliste el personal destinat a informar de les distintes actuacions que ha de dur a terme l'agent col·laborador de la Xarxa d'Infohabitatge Solidari, s'haurà d'indicar l'antiguitat d'aquest en l'entitat, la titulació i l'experiència.
  
C) Local en què es prestarà el servei, amb indicació expressa de la ubicació i nombre de locals destinats amb aquest fi, si és el cas.
  
D) La relació entre els costos que comporta la implantació del servei i els ingressos totals de l'exercici anterior, com també els pressupostos de les entitats sol·licitants en l'exercici corrent.
  
E) L'activitat realitzada pel beneficiari com a agent col·laborador en l'exercici anterior al de la concessió de les presents ajudes.
  
2. Pel que es refereix a les entitats sense ànim de lucre integrants de la xarxa, es tindrà en compte el col·lectiu social a què atén, donant prioritat a aquelles actuacions que tinguen com a destinataris prioritaris els col·lectius socials desfavorits o amb risc d'exclusió.
  
Vuitena. Resolució
  
1. El director general d'Habitatge i Projectes Urbans resoldrà per delegació del conseller de Territori i Habitatge, i la resolució, degudament motivada, s'haurà de publicar en el Diari Oficial de la Generalitat Valenciana.
  
2. La sol·licitud es considerarà desestimada si la resolució no es resol en el termini de tres mesos des de la finalització del termini de la presentació d'instàncies.
  
Novena. Incidències
  
Qualsevol modificació de les característiques de l'actuació per a la qual se sol·licita l'ajuda haurà de disposar de la conformitat prèvia del director general d'Habitatge i Projectes Urbans, que s'atorgarà sempre que la modificació no comporte, segons el parer de la comissió tècnica, una alteració substantiva de l'actuació aprovada.
  
Deu. Recursos
  
Les resolucions adoptades pel director general d'Habitatge i Projectes Urbans, en adoptar-se per delegació, hauran d'indicar expressament aquesta circumstància i es consideraran dictades per l'òrgan delegatori, i posaran fi a la via administrativa. Contra aquestes resolucions es pot interposar recurs contenciós administratiu en el termini de dos mesos, comptador des de l'endemà de la notificació, davant la Sala contenciosa administrativa del Tribunal Superior de Justícia de la Comunitat Valenciana, de conformitat amb el que preveuen els articles 10 i concordants de la Llei 29/1998, de 13 de juliol, reguladora de la Jurisdicció contenciosa administrativa.
  
Tot això sense perjudici de la interposició del recurs potestatiu de reposició, en el termini d'un mes des de l'endemà de la notificació, d'acord amb el que disposen els articles 116 i 117 de la Llei 30/1992, de 26 de novembre, de Règim jurídic de les administracions públiques i del procediment administratiu comú, modificada per la Llei 4/1999.
  
Onze. Obligacions dels beneficiaris
  
1. Els beneficiaris d'aquestes ajudes hauran de complir les obligacions següents:
  
- Realitzar el programa que fonamente la concessió de la subvenció.
  
- Acreditar davant la Conselleria de Territori i Habitatge el compliment dels requisits i les condicions que determinen la concessió o el gaudi de l'ajuda.
  
- Sotmetre's a les actuacions de control financer que corresponen a la Intervenció General, en relació amb l'ajuda concedida.
  
- Comunicar a la Conselleria de Territori i Habitatge l'obtenció de subvencions o ajudes per a la mateixa finalitat, procedent de qualsevol administració o ens públic.
  
- Prestar la col·laboració i presentar la documentació que siga necessària als tècnics de la Conselleria de Territori i Habitatge, a fi de comprovar l'execució del programa objecte de la subvenció.
  
- Donar adequada publicitat als elements objectes de l'ajuda seguint els models i formats que amb aquest efecte determine la Conselleria de Territori i Habitatge.
  
- Complir totes les obligacions estiguen previstes que per al règim de subvencions i ajudes públiques, que siguen aplicables a la present ordre, de conformitat amb el que disposa el Decret Legislatiu de 26 de juny de 1991, del Consell de la Generalitat Valenciana, pel qual s'aprova el text refós de la Llei d'hisenda pública de la Generalitat Valenciana, i la resta de legislació concordant i d'aplicació.
  
2. Les entitats sense ànim de lucre, a més de les obligacions anteriors, hauran de portar la comptabilitat de l'entitat d'acord amb el Pla general de comptabilitat.
  
Dotze. Justificació i pagament
  
De conformitat amb l'article 47 bis del Text refós de la Llei d'hisenda pública de la Generalitat Valenciana, el sistema de pagament serà el següent:
  
a) S'anticiparà un 40% de l'import de la subvenció després de la concessió d'aquesta.
  
b) Després de l'aportació i comprovació de la documentació justificativa de l'efectiva i la correcta aplicació de la suma alliberada en l'apartat anterior, es pagarà el 20% de l'ajuda, i la resta es pagarà una vegada el beneficiari justifique l'aplicació de l'import total de l'ajuda a la finalitat per a la qual es concedeix.
  
El termini màxim de presentació de totes les justificacions finalitzarà el 15 de novembre del 2005.
  
La documentació justificativa de la utilització de la subvenció consistirà:
  
- Nòmines, contractes de treball o factures, com també qualsevol altre justificant de despesa que acredite les despeses realitzades per a dur a terme l'activitat subvencionada, per un import igual o superior al de la quantia de l'ajuda concedida. Es presentaran originals i còpies per a ser acarades per la unitat de registre de l'òrgan competent. Quan es tracte d'entitats locals, aquestes hauran de presentar un certificat de la intervenció municipal de totes les despeses. En cap cas podrà ser objecte de subvenció l'IVA recuperable pel beneficiari.
  
- Memòria final descriptiva de les activitats exercides.
  
Els beneficiaris hauran de presentar, a més:
  
a) Certificat original expedit per la Tresoreria Territorial de la Seguretat Social d'estar al corrent de les obligacions de Seguretat Social o, si és el cas, d'estar exempts d'aquestes, en les formes previstes en l'Ordre de 30 de maig de 1996.
  
b) Certificat original expedit per l'Agència Estatal d'Administració Tributària d'estar al corrent o exempt de les obligacions tributàries estatals.
  
c) Certificat expedit per la Conselleria d'Economia, Hisenda i Ocupació d'estar al corrent o exempt de les obligacions tributàries respecte de la comunitat autònoma.
  
Queden exonerades d'aquesta obligació les corporacions locals.
  
Tretze. Revocació o minoració de la subvenció
  
1. Tota alteració de les condicions tingudes en compte per a la concessió de l'ajuda i, en tot cas, l'obtenció concurrent de subvencions o ajudes atorgades per altres administracions públiques o ens públics o privats, podrà donar lloc a la minoració o revocació de la resolució de la concessió.
  
2. L'incompliment pel beneficiari dels requisits i condicions que van donar lloc a l'atorgament de l'ajuda, com també la no-presentació de la documentació assenyalada en la base dotzena d'aquesta ordre en el termini establit amb aquest fi, donarà lloc al corresponent procediment de revocació de l'ajuda concedida. En la tramitació del procediment es garantirà en tot cas el dret de l'interessat a l'audiència.
  
3. L'ajuda concedida es veurà reduïda proporcionalment en el cas que la justificació de les despeses no arribe a l'import total subvencionat.
  
Catorze. Reintegrament de quantitats percebudes
  
Escaurà el reintegrament de les quantitats percebudes i l'exigència de l'interés de demora des del moment del pagament de l'ajuda en els casos següents:
  
a) Obtenir l'ajuda sense reunir les condicions requerides per fer-ho.
  
b) Incompliment de la finalitat per a la qual va ser concedida l'ajuda.
  
c) Incompliment de les condicions imposades als beneficiaris amb motiu de la concessió de l'ajuda.